Publication: Magyar Közlöny
Issue: MK-2004-63 (Year: 2004, Number: 63)
Era: 2004-2010
Section: szóló 1896. évi XXXIII. törvénycikk megalkotásakor a
Paragraph Index: 402

szóló 1896. évi XXXIII. törvénycikk megalkotásakor a törvényalkotó tudatosan nem tette lehetõvé a makacssági eljárást, pontosabban annak azt a megoldását, amely megengedi a távollevõ vádlott ellen az ítélethozatalt is. A törvény indokolása szerint a makacssági ítélet egyrészt célszerûtlen, másrészt ütközik a büntetõeljárás általánosan elismert alapelveivel, így a közvetlenség és a szóbeliség elvével, továbbá az igazság kiderítésének feladatával. A késõbbi jogfejlõdés során lehetõvé vált meghatározott állam elleni és gazdasági bûncselekmények esetében, hogy a terhelt távollétében a bíróság megtartsa a tárgyalást és ítéletet hozzon, az ítélet azonban csak a bûnösség megállapítására és a vagyoni elégtétel kiszabására szorítkozhatott. A háborús és népellenes bûncselekmények, továbbá a demokratikus államrend elleni cselekmények esetén a bíróság a fõbüntetésre is kiterjedõ ítéletet hozhatott.

Source: https://magyarkozlony.hu/hivatalos-lapok/dd75abc2bf310f10a1f4acf889217f96ab69f274/dokumentumok/19694ceba3017464234490e5e9b1e502a58c3ad6/letoltes